РЕПУБЛИКА БЪЛГАРИЯ
В И С Ш    С Ъ Д Е Б Е Н    С Ъ В Е Т

ПРОТОКОЛ № 27
от заседание на Комисия „Съдебна карта, натовареност и съдебна статистика” към Съдийската колегия на Висшия съдебен съвет,
проведено на 13 декември 2018 г.  

Днес, 13 декември 2018 г.  от 14,00 часа, се проведе заседание на Комисия „Съдебна карта, натовареност и съдебна статистика”  към Съдийската колегия на Висшия съдебен съвет, в състав:

ПРЕДСЕДАТЕЛ:
ЗАМ.-ПРЕДСЕДАТЕЛ:
ЧЛЕНОВЕ:	ДАНИЕЛА МАРЧЕВА 
АТАНАСКА ДИШЕВА 
БОРЯНА ДИМИТРОВА   
ДРАГОМИР КОЯДЖИКОВ  - отсъства
КРАСИМИР ШЕКЕРДЖИЕВ  

От администрацията на Висшия съдебен съвет присъства експертният сътрудник към комисията: Галина Хаджиева – старши експерт - отдел „САОД“.

По дневния ред: 

1. ОТНОСНО: Обсъждане на постъпилите заявления за преместване в Софийски районен съд, гражданско отделение, във връзка с откритата процедура по чл. 194, ал.1 ЗСВ, с решение на СК на ВСС по т. 40, протокол № 27/18.09.2018 г. и становищата на административните ръководители /разгледана в заседание на КСКНСС, проведено на 14.11.2018 г./. 
   		
Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
1.1.	Предлага на Съдийската колегия на ВСС, на основание чл. 194, ал. 1 ЗСВ, да закрие 2 (две) щатни длъжности „съдия“ в Районен съд – Пловдив, и да разкрие 2 (две) щатни длъжности „съдия“ в Софийски районен съд, Гражданско отделение, считано от датата на встъпване в длъжност.
1.1.1.	Предлага на Съдийската колегия на ВСС, на основание чл. 194, ал. 1 ЗСВ, да преназначи Кирил Стайков Петров - съдия в Районен съд – Пловдив на длъжност „съдия“ в Софийски районен съд, Гражданско отделение, с ранг „съдия в ОС“, считано  от датата на встъпване в длъжност.
1.1.2.	Предлага на Съдийската колегия на ВСС, на основание чл. 194, ал. 1 ЗСВ, да преназначи Лилия Иванова Митева - съдия в Районен съд – Пловдив на длъжност „съдия“ в Софийски районен съд,  Гражданско отделение, с ранг „съдия в ОС“, считано  от датата на встъпване в длъжност.
1.1.3.	Предлага на Съдийската колегия на ВСС да прекрати, откритата, с решение на Съдийската колегия на ВСС по т. 40, протокол № 27/18.09.2018 г., процедура за преназначаване на 1 (един) съдия по реда на чл. 194, ал. 1 ЗСВ от Районен съд - Пловдив в Софийски районен съд, Гражданско отделение.
1.2.	Предлага на Съдийската колегия на ВСС, на основание чл. 194, ал. 1 ЗСВ, да закрие 1 (една) щатна длъжност „съдия“ в Районен съд – Бургас, и да разкрие 1 (една) щатна длъжност „съдия“ в Софийски районен съд, Гражданско отделение, считано от датата на встъпване в длъжност.
1.2.1.	 Предлага на Съдийската колегия на ВСС, на основание чл. 194, ал. 1 ЗСВ, да преназначи Петрослав Волев Кънев - съдия в Районен съд – Бургас на длъжност „съдия“ в Софийски районен съд, Гражданско отделение, с ранг „съдия в ОС“, считано  от датата на встъпване в длъжност.
1.2.2.	Предлага на Съдийската колегия на ВСС да прекрати, откритата, с решение на Съдийската колегия на ВСС по т. 40, протокол № 27/18.09.2018 г., процедура за преназначаване на 1 (един) съдия по реда на чл. 194, ал. 1 ЗСВ от Районен съд - Бургас в Софийски районен съд, Гражданско отделение.
1.3.	Предлага на Съдийската колегия на ВСС, на основание чл. 194, ал. 1 ЗСВ, да закрие 1 (една) щатна длъжност „съдия“ в Районен съд – Враца, и да разкрие 1 (една) щатна длъжност „съдия“ в Софийски районен съд, Гражданско отделение, считано от датата на встъпване в длъжност. 
1.3.1.	Предлага на Съдийската колегия на ВСС, на основание чл. 194, ал. 1 ЗСВ, да преназначи Елена Любомирова Донкова - съдия в Районен съд - Враца, с ранг „съдия в ОС“, на длъжност „съдия“ в Софийски районен съд, Гражданско отделение, с ранг „съдия в ОС“, считано  от датата на встъпване в длъжност.
1.3.2.	Предлага на Съдийската колегия на ВСС да прекрати, откритата, с решение на Съдийската колегия на ВСС по т. 40, протокол № 27/18.09.2018 г., процедура за преназначаване на 1 (един) съдия по реда на чл. 194, ал. 1 ЗСВ от Районен съд - Враца в Софийски районен съд, Гражданско отделение.
1.4.	Предлага на Съдийската колегия на ВСС, на основание чл. 194, ал. 1 от ЗСВ, да закрие 1 (една) щатна длъжност „съдия“ в Районен съд – Благоевград, и да разкрие 1 (една) щатна длъжност „съдия“ в Софийски районен съд, Гражданско отделение, считано от датата на встъпване в длъжност. 
1.4.1.	Предлага на Съдийската колегия на ВСС, на основание чл. 194, ал. 1 ЗСВ, да преназначи Мирослава Ангелова Йорданова - съдия в Районен съд - Благоевград, с ранг „съдия в АС“, на длъжност „съдия“ в Софийски районен съд,  Гражданско отделение, с ранг „съдия в АС“, считано  от датата на встъпване в длъжност.
1.5.	Предлага на Съдийската колегия на ВСС, на основание чл. 194, ал. 1 от ЗСВ, да закрие 1 (една) щатна длъжност „съдия“ в Районен съд – Свиленград, и да разкрие 1 (една) щатна длъжност „съдия“ в Софийски районен съд, Гражданско отделение, считано от датата на встъпване в длъжност. 
1.5.1.	Предлага на Съдийската колегия на ВСС, на основание чл. 194, ал. 1 от ЗСВ, да преназначи Десислава Иванова Тодорова - съдия в Районен съд – Свиленград на длъжност „съдия“ в Софийски районен съд, Гражданско отделение, с ранг „съдия в ОС“, считано  от датата на встъпване в длъжност.
1.6.	Предлага на Съдийската колегия на ВСС, да възложи на преназначените магистрати до встъпването си в длъжност да довършат започнатите с тяхно участие дела, както и да изготвят съдебните актове по обявените за решаване дела.

Мотиви:  С решение на Съдийската колегия на ВСС  по протокол № 27/18.09.2018 г. е открита процедура  за преназначаване на  15 (петнадесет) съдии  по реда на чл. 194, ал. 1 ЗСВ в Софийски районен съд, гражданско отделение от районните съдилища: Районен съд - Пловдив, Районен съд - Бургас, Районен съд - Враца, Районен съд - Сливен, Районен съд - Плевен, Районен съд - Своге, Районен съд - Благоевград, Районен съд - Червен бряг, Районен съд - Свищов и Районен съд - Свиленград.  За решението на Съдийската колегия на ВСС са уведомени по надлежния ред всички съдии от тези органи, както и за възможността в 7-дневен срок да подадат заявления за участие в процедурата по чл. 194, ал. 1 от Закона за съдебната власт. Подадени в срок са общо 16 заявления от съдии за преместване в Софийски районен съд. В решението си до Съдийската колегия на ВСС за откриване на процедура по чл.194 ал.1 ЗСВ, Комисията прие, че водещ критерий в процедурата по чл. 194, ал. 1 ЗСВ следва да бъде степента на натовареност на съответния орган на съдебната власт преди и след съкращаване на длъжности, като след съкращаване на длъжността „съдия“, натовареността в съответния орган да не надвишава 55 броя дела за разглеждане месечно на един съдия. 
Като съобрази данните за натовареността за периода 2015 - 2017 г. и I-во полугодие на 2018 г., вкл. и по специализация, постъпилите заявления за преназначаване и кадровото състояние на съответните органи на съдебната власт, становищата на административните ръководители, Комисията прецени, че по отношение на Районен съд - Пловдив, Районен съд - Бургас, Районен съд - Враца, Районен съд - Благоевград и Районен съд - Свиленград е налице основание за преместване на съдии по реда на чл. 194, ал. 1 ЗСВ в Софийски районен съд, гражданско отделение.
1. За обявените 3 (три) щатни длъжности „съдия“ за преместване от Районен съд – Пловдив в указания 7-дневен срок са постъпили заявления от двама съдии с изложени мотиви от личен и преди всичко семеен характер. Същевременно административният ръководител на Районен съд – Пловдив изразява несъгласие с решението на Съдийската колегия на ВСС за съкращаване на 3 (три) щатни длъжности „съдия“ от органа. Видно от статистическите данни (спрямо броя на делата за I-во полугодие на 2018 г.) Районен съд – Пловдив е с натовареност около средната за страната, а именно: при щатна численост от 59 (петдесет и девет) съдии натовареността на един съдия месечно по постъпили дела е 41,49 при средна 37,91, а по брой дела за разглеждане е 53,00, при средна – 51,69.  При съкращаване на 2 (две) щатни длъжности „съдия“ (колкото са подадените заявления за преместване), при щатна численост от 57 (петдесет и седем) съдии натовареността ще се промени на 42,95 брой постъпили дела и 54,86 брой дела за разглеждане месечно от един съдия, т. е. след редуциране на състава натовареността на органа на съдебната власт остава малко под възприетия критерий от 55 дела, което позволява оптимизирането на щатната численост и обуславя решението на Комисията за закриване на 2 (две) щатни длъжности „съдия“ в Районен съд – Пловдив и разкриването им в Софийски районен съд, гражданско отделение и преназначаването на съдия Кирил Стайков Петров и съдия Лилия Иванова Митева в Софийски районен съд, Гражданско отделение, по реда на чл. 194, ал. 1 ЗСВ. 
2. В срок, заявления за преназначаване на основание чл. 194, ал. 1  ЗСВ от Районен съд - Бургас в Софийски районен съд са постъпили от Светлана Николаева Рачева – Янева, Камелия Георгиева Ненкова и Петрослав Волев Кънев, като и тримата излагат мотиви, включително и от личен характер. Съдия Светлана Николаева Рачева – Янева е допуснат кандидат в конкурса за преместване в Софийски районен съд, обявен с Решение на СК на ВСС по протокол № 49/05.12.2017 г. и възможността по този начин да се запази нейната щатна длъжност „съдия“ в РС – Бургас, Комисията приема, че по отношение на същата няма да провежда процедурата за преместване по чл. 194, ал. 1 ЗСВ. В хода на процедурата, съдия Камелия Георгиева Ненкова изразява желание за преместване в Районен съд – Перник, който е един от най-натоварените районни съдилища и вземайки предвид планираното откриване на нова процедура за преназначаване по реда на чл. 194, ал. 1 ЗСВ за останалите високо натоварени районни съдилища, Комисията предлага съкращаване само на 1 (една) заета щатна длъжност „съдия“ по реда на чл. 194, ал. 1 ЗСВ от Районен съд - Бургас в Софийски районен съд, гражданско отделение и преназначаване на съдия Петрослав Волев Кънев в Софийски районен съд.
От друга страна, от статистическите данни (спрямо броя на делата за I-во полугодие на 2018 г.) е видно, че Районен съд – Бургас при щатна численост от 33 (тридесет и трима) съдии е с натовареност 40,50 брой постъпили дела при средна 37,91 и 47,89 брой дела за разглеждане месечно от един съдия, при средна – 51,69. При съкращаването на 1 (една) щатна длъжност „съдия“, при численост от 32 (тридесет и двама) съдии, натовареността ще остане под възприетия критерий от 55 дела, а именно – 41,77 брой постъпили дела и 49,39 брой дела за разглеждане месечно от един съдия, което обуславя и решението на Комисията за преместване само на 1 (една) заета щатна длъжност „съдия“ по реда на чл. 194, ал. 1 от ЗСВ от Районен съд - Бургас в Софийски районен съд, гражданско отделение. 
3. По отношение на Районен съд – Враца са обявени 2 (две) щатни длъжности „съдия“ за преместване в Софийски районен съд. В указания 7-дневен срок, заявления за преназначаване на основание чл. 194, ал. 1 ЗСВ са подали трима съдии с изложени лични мотиви за преместването си. Процедурата за преназначаване е обвързана с необходимостта от вземане на своевременни мерки за кадровото обезпечаване и намаляване натовареността на съдиите в Софийски районен съд, гражданско отделение. Същевременно целта на чл. 194, ал. 1 ЗСВ е постигане на баланс в показателите на натовареността, като съкращаването на длъжности от един съд и разкриването на същите в друг орган на съдебната власт, не следва да води до дисбаланс в работата на съда от където се съкращават длъжности. Именно поради това Комисията подхожда комплексно като се съобразява и с текущия конкурс за преместване, обявен с Решение на Съдийската колегия на Висшия съдебен съвет по протокол № 49/05.12.2017 г., където за Софийски районен съд са обявени 10 (десет) длъжности и от Районен съд – Враца има двама допуснати до участие кандидати. При такава ситуация има реалната опасност Районен съд – Враца в един момент да се окаже с четирима съдии по-малко – двама, преназначени по реда на чл. 194, ал. 1 ЗСВ и двама, евентуално класирани по конкурса за преместване. Това би довело до сериозен дисбаланс в работата на органа на съдебната власт. От друга страна по статистически данни (спрямо броя на делата за I-во полугодие на 2018 г.) Районен съд – Враца, при щатна численост от 15 (петнадесет) съдии е с натовареност 39,54 брой постъпили дела и 47,20 брой дела за разглеждане месечно от един съдия, при средна – 51,69. При съкращаването на 2 (две) заети щатни длъжности „съдия“, при щатна численост от 13 (тринадесет) съдии натовареността ще стане близка до възприетия критерий от 55 дела, а именно 45,62 брой постъпили дела и 54,46 брой дела за разглеждане месечно от един съдия. В становището си административният ръководител на Районен съд – Враца подкрепя мнението на съдиите от проведеното общо събрание в органа, че провеждането на процедурата за  2 (две) щатни длъжности „съдия“ би довело съда до състояние на неефективност и невъзможност за качествено и бързо правораздаване. Същевременно заявява, че при съкращаване на 1 (една) заета щатна длъжност „съдия“ би съумял да организира ефективно работата на съда. Съобразявайки се с данните за натовареността, със становищата на Общото събрание на съдиите и на  административния ръководител на Районен съд – Враца, Комисията намира за целесъобразно да бъде преместен само един съдия от обявените 2 (две) щатни длъжности по процедурата. При наличието на три кандидатури, Комисията прецени, че Елена Любомирова Донкова е с по-висок юридически стаж и положителна оценка от атестирането, и следва да предложи на Съдийската колегия на ВСС да преназначи именно съдия Елена Любомирова Донкова в Софийски районен съд, Гражданско отделение. 
4. От Районен съд – Благоевград е постъпило в срок едно заявление с изложени лични мотиви за преместването. Видно от статистическите данни Районен съд – Благоевград е с натовареност под средната за нивото. При щатна численост от 15 (петнадесет) съдии, показателите брой постъпили дела и  брой дела за разглеждане месечно от един съдия са съответно 33,99 и 43,07 (спрямо броя на делата за I-во полугодие на 2018 г.) при средна за страната 37,91 и 51,69. При съкращаването на 1 (една) длъжност „съдия“, т.е. при щатна численост от 14 (четиринадесет) съдии, натовареността ще се промени на 36,42 брой постъпили дела и 46,14 брой дела за разглеждане месечно от един съдия при средна съответно 37,91 и 51,69. След редуцирането на съдийските длъжности натовареността в органа остава под средната за страната и под възприетия критерий от 55 дела след съкращаване на длъжностите, което позволява оптимизирането на щатната численост и обуславя решението на Комисията за съкращаване на 1 (една) щатна длъжност „съдия“ от Районен съд – Благоевград по реда на чл. 194, ал. 1 от ЗСВ и преназначаването на съдия Мирослава Ангелова Йорданова в Софийски районен съд, Гражданско отделение.
5.  В установения 7-дневен срок е постъпило едно заявление на съдия от Районен съд – Свиленград, с посочени лични и здравословни причини за преместване. Видно от статистическите данни Районен съд - Свиленград е с натовареност много под средната за страната, а именно при щатна численост от 6 (шест) съдии, броят на постъпилите да е 29,54, а на делата за разглеждане месечно от един съдия е 26,25, при средна за страната съответно 37,91 и 51,69. При съкращаване на 1 (една) длъжност „съдия“ показателят постъпили дела ще стане 31,13, а брой дела за разглеждане - 31,50, т.е. след намаляването на щатната численост натовареността на органа остава много под средната за страната, което позволява оптимизиране на магистратския състав чрез прилагане на разпоредбата на чл. 194, ал. 1 ЗСВ, а именно- закриване на 1 (една) щатна длъжност „съдия“ в Районен съд - Свиленград и разкриването й в Софийски районен съд, гражданско отделение и преназначаване на съдия Десислава Иванова Тодорова в Софийски районен съд, Гражданско отделение. 

1.7.	Предлага на Съдийската колегия на ВСС да прекрати, откритата, с решение на Съдийската колегия на ВСС по т. 40, протокол № 27/18.09.2018 г., процедура за преназначаване на 2 (двама) съдии по реда на чл. 194, ал. 1 ЗСВ от Районен съд - Сливен в Софийски районен съд, Гражданско отделение.
1.8.	Предлага на Съдийската колегия на ВСС да прекрати, откритата, с решение на Съдийската колегия на ВСС по т. 40, протокол № 27/18.09.2018 г., процедура за преназначаване на 1 (един) съдия по реда на чл. 194, ал. 1 ЗСВ от Районен съд - Плевен в Софийски районен съд, Гражданско отделение.
1.9.	Предлага на Съдийската колегия на ВСС да прекрати, откритата, с решение на Съдийската колегия на ВСС по т. 40, протокол № 27/18.09.2018 г., процедура за преназначаване на 1 (един) съдия по реда на чл. 194, ал. 1 ЗСВ от Районен съд - Своге в Софийски районен съд, Гражданско отделение.
1.10.	Предлага на Съдийската колегия на ВСС да прекрати, откритата, с решение на Съдийската колегия на ВСС по т. 40, протокол № 27/18.09.2018 г., процедура за преназначаване на 1 (един) съдия по реда на чл. 194, ал. 1 ЗСВ от Районен съд – Червен бряг в Софийски районен съд, Гражданско отделение.
1.11.	Предлага на Съдийската колегия на ВСС да прекрати, откритата, с решение на Съдийската колегия на ВСС по т. 40, протокол № 27/18.09.2018 г., процедура за преназначаване на 1 (един) съдия по реда на чл. 194, ал. 1 ЗСВ от Районен съд - Свищов в Софийски районен съд, Гражданско отделение.

Мотиви: След запознаване със становищата на административните ръководители и след обстоен анализ  на натовареността на съответните органи за периода 2015 - 2017 г. и I-во полугодие на 2018 г., вкл. и по специализация, Комисията прецени, че по отношение на Районен съд - Сливен, Районен съд - Плевен, Районен съд - Своге, Районен съд - Червен бряг и Районен съд - Свищов не е налице основание за преместване на съдии по чл. 194, ал. 1ЗСВ в Софийски районен съд, гражданско отделение.
1. От Районен съд – Сливен са постъпили заявления в срок от двама съдии с изложени лични и професионални мотиви. Видно от статистическите данни (спрямо броя на делата за I-во полугодие на 2018 г.) Районен съд – Сливен е с натовареност над средната за нивото, а именно: при щатна численост от 17 (седемнадесет) съдии натовареността на един съдия месечно по брой дела за разглеждане е 52,05, при средна – 51,69. Натовареността по постъпили дела е 41,68 при средна 37,91. При съкращаването дори на 1 (една) щатна длъжност „съдия“, натовареността на органа на съдебната власт става над възприетия критерий от 55 дела, а именно: 55,30 брой дела за разглеждане месечно от един съдия, а при  съкращаване на 2 (две) щатни длъжности „съдия“ става 58,99 при средна 51,69, което показва, че намаляването на щатната численост на съда ще доведе до висока натовареност на останалите съдии. Констатираното от Комисията се поддържа и от изнесените в становището на административния ръководител – председател на Районен съд – Сливен мотиви и за висока действителна натовареност на съда. Предвид гореизложеното, Комисията счита, че не са налице предпоставки за провеждане на процедура за преместване на съдии по реда на чл. 194, ал. 1 ЗСВ от Районен съд - Сливен в Софийски районен съд, гражданско отделение.
2. Видно от статистическите данни (спрямо броя на делата за I-во полугодие на 2018 г.) Районен съд – Плевен е с натовареност малко под средната за нивото, а именно: при щатна численост от 24 (двадесет и четири) съдии, натовареността на един съдия месечно по постъпили дела е 45,71, при средна 37,91, а по брой дела за разглеждане е 50,93 при средна 51,69. При съкращаването на 1 (една) щатна длъжност „съдия“, натовареността на органа на съдебната власт става 47,70 по постъпили дела и 53,14 по брой дела за разглеждане месечно от един съдия. От изнесените данни за натовареността за периода 2015 – 2017 г., Районен съд – Плевен е с най-висока средна натовареност спрямо броя дела за разглеждане месечно от един съдия от съдилищата, които участват в процедурата по чл. 194, ал. 1 ЗСВ. Данните за натовареността за 2017 г. на съдиите от гражданско отделение показва също висока натовареност, както по отношение на делата за разглеждане, така и по отношение на постъпилите дела. Имайки предвид високата натовареност на гражданските съдии и факта, че процедурата цели обезпечаване на Софийски районен съд, гражданско отделение, Комисията прецени, че към момента не са налице предпоставки за провеждането на процедурата за преместване на съдия по реда на чл. 194, ал. 1 ЗСВ от Районен съд – Плевен в Софийски районен съд.
3. По отношение на Районен съд – Своге, след анализиране на данните за натовареността на органа, Комисията счита, че не са налице предпоставки за провеждането на процедурата по реда на чл. 194, ал. 1 ЗСВ. Към настоящия момент по щатното разписание в Районен съд – Своге има 3 (три) щатни длъжности (1 административен ръководител – председател и 2-ма съдии), но реално работещите съдии са двама. Едната длъжност за съдия е вакантна и обявена на конкурс за преместване с решение на Съдийската колегия на ВСС по пр. № 49/05.12.2017 г., който към момента не е приключил. Съкращаването на 1 (една) длъжност „съдия“ и разкриването на същата в Софийски районен съд, ще доведе до сериозен дисбаланс в работата на Районен съд – Своге, а именно - да остане с един работещ магистрат. От друга страна, при съкращаването на 1 (една) заета щатна длъжност „съдия“, натовареността от 33,08 брой постъпили дела става 49,63 при средна 37,91, а натовареността от 39,67 брой дела за разглеждане месечно от един съдия ще скочи на 59.50 при средна 51,69 (спрямо броя дела за разглеждане за I-во полугодие на 2018 г.), което е и над възприетия критерий от 55 дела. Във връзка с изложеното, Комисията прецени, че не са налице предпоставки за провеждането на процедурата за преместване на съдия по реда на чл. 194, ал. 1 ЗСВ от Районен съд – Своге в Софийски районен съд, гражданско отделение.
4. Районен съд – Червен бряг  е с натовареност под средната за нивото, а именно: при щатна численост от 4 (четирима) съдии натовареността на един съдия месечно по брой дела за разглеждане е 38,04 при средна 51,69 (спрямо броя дела за разглеждане за I-во полугодие на 2018 г.). При съкращаването на 1 (една) щатна длъжност „съдия“, натовареността на един съдия се увеличава приблизително с 12 дела за разглеждане месечно, а именно  50,72, показателят за натовареността по брой постъпили дела е почти същият, а именно от 37,83 става 50,74, при средна 37,91. Същевременно административният ръководител е изпратил копие от протокол от проведено общо събрание на  Районен съд – Червен бряг, на което мнозинството от съдиите изразяват несъгласие да бъде намалена щатната численост на съда. Независимо че при съкращаване на 1 (една) щатна длъжност „съдия“ натовареността на съда не попада в обхвата на приетия критерий от 55 дела, Комисията счита, че с оглед данните за постъпленията на делата и липсата на специализация в съда, евентуално закриване на 1 щатна длъжност “съдия” не е целесъобразно и би довело до сериозни проблеми в работата на съда. 
5. По отношение на Районен съд – Свищов - натовареността е под средната за страната, а именно: при щатна численост от 4 (четирима) съдии натовареността на един съдия месечно по брой дела за разглеждане е 41,29 при средна – 51,69. При съкращаване на 1 (една) щатна длъжност „съдия“, натовареността на един съдия ще се увеличи с почти 14 дела за разглеждане месечно, а именно - 55,06. Натовареността по брой постъпили дела също нараства значително, а именно от 37,00 става 49,33. Като взе предвид статистическите данни, анализа на натовареността на органа, както и изразеното негативно становище на административния ръководител (вкл. несъгласието на съдиите от проведеното общо събрание на съда), Комисията счита, че не са налице предпоставки за провеждането на процедурата за преместване на съдия по реда на чл. 194, ал. 1 от ЗСВ от Районен съд – Свищов в Софийски районен съд.

1.12.	Изпраща, на основание чл. 22, ал. 2, т. 5 от Правилата за работа на Съдийската колегия на ВСС, решението по т. 1 на Комисията по атестирането и конкурсите към Съдийската колегия на ВСС, за становище.
1.13.	Предложението да се внесе на заседание на Съдийската колегия на ВСС, за разглеждане и произнасяне, след предоставяне на становище на Комисията по атестирането и конкурсите към Съдийската колегия на ВСС.

2. ОТНОСНО: Обсъждане на постъпилите заявления за преместване в Софийски градски съд, гражданско отделение, във връзка с откритата процедура по чл. 194, ал.1 ЗСВ, с решение по т. 29,  протокол № 31/23.10.2018 г. на СК на ВСС  и становищата на административните ръководители.
   		
Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
2.1.	Предлага на Съдийската колегия на ВСС, на основание чл. 194, ал. 1 ЗСВ, да закрие 1 (една) щатна длъжност „съдия“ в Окръжен съд – Перник и да разкрие 1 (една) щатна длъжност „съдия“ в Софийски градски съд, Гражданско отделение, считано от датата на встъпване в длъжност.
2.1.1.	Предлага на Съдийската колегия на ВСС, на основание чл. 194, ал. 1 ЗСВ, да преназначи Радост Красимирова Бошнакова - съдия в Окръжен съд – Перник, с ранг „съдия в АС“,  на длъжност „съдия“ в Софийски градски съд, Гражданско отделение, с ранг „съдия в АС“, считано  от датата на встъпване в длъжност.
2.2.	Предлага на Съдийската колегия на ВСС, на основание чл. 194, ал. 1 ЗСВ, да закрие 2 (две) щатни длъжности „съдия“ в Окръжен съд – Варна и да разкрие 2 (две) щатни длъжности „съдия“ в Софийски градски  съд, Гражданско отделение, считано от датата на встъпване в длъжност.
2.2.1.	 Предлага на Съдийската колегия на ВСС, на основание чл. 194, ал. 1  ЗСВ, да преназначи Мариана Радева Христова - Кирова - съдия в Окръжен  съд – Варна, с ранг „съдия във ВКС и ВАС“,  на длъжност „съдия“ в Софийски градски съд, Гражданско отделение, с ранг „съдия във ВКС и ВАС“,  считано  от датата на встъпване в длъжност.
2.2.2.	Предлага на Съдийската колегия на ВСС, на основание чл. 194, ал. 1 ЗСВ, да преназначи Елена Николаева Стойчева – Андреева - съдия в Окръжен  съд – Варна, с ранг „съдия във ВКС и ВАС“, на длъжност „съдия“ в Софийски градски съд, Гражданско отделение, с ранг „съдия във ВКС и ВАС“, считано  от датата на встъпване в длъжност.
2.3.	Предлага на Съдийската колегия на ВСС, на основание чл. 194, ал. 1 ЗСВ, да закрие 1 (една) щатна длъжност „съдия“ в Окръжен съд - Шумен, и да разкрие 1 (една) щатна длъжност „съдия“ в Софийски градски съд, Гражданско отделение, считано от датата на встъпване в длъжност. 
2.3.1.	Предлага на Съдийската колегия на ВСС, на основание чл. 194, ал. 1 ЗСВ, да преназначи Свилен Станчев Иванов - съдия в Окръжен съд - Шумен, с ранг „съдия във ВКС и ВАС“, на длъжност „съдия“ в Софийски градски съд, Гражданско отделение, с ранг „съдия във ВКС и ВАС“, считано  от датата на встъпване в длъжност.
2.3.2.	Предлага на Съдийската колегия на ВСС да прекрати откритата, с решение на Съдийската колегия на ВСС по т. 29, протокол № 31/23.10.2018 г., процедура за преназначаване на 1 (един) съдия по реда на чл. 194, ал. 1 ЗСВ от Окръжен съд – Шумен в Софийски градски съд, Гражданско отделение, поради оттегляне на заявеното желание от Йордан Василев Димов - съдия в ОС – Шумен.
2.4.	След проведеното гласуване и при резултат 2 гласа „За“ и 2 гласа „Против“ решение за закриване на 1 (една) щатна длъжност „съдия“ в Окръжен съд - Кюстендил и разкриване на 1 (една) щатна длъжност „съдия“ в Софийски градски съд, Гражданско отделение не бе взето.
2.5.	Предлага на Съдийската колегия на ВСС, на основание чл. 194, ал. 1 ЗСВ, да закрие 1 (една) щатна длъжност „съдия“ в Окръжен съд – Добрич, и да разкрие 1 (една) щатна длъжност „съдия“ в Софийски градски съд, Гражданско отделение, считано от датата на встъпване в длъжност. 
2.5.1.	Предлага на Съдийската колегия на ВСС, на основание чл. 194, ал. 1 ЗСВ, да преназначи Елица Йорданова Стоянова - съдия в Окръжен съд - Добрич, с ранг „съдия във ВКС и ВАС“, на длъжност „съдия“ в Софийски градски съд, Гражданско отделение, с ранг „съдия във ВКС и ВАС“, считано  от датата на встъпване в длъжност.
2.6.	Предлага на Съдийската колегия на ВСС, да възложи на преназначените магистрати до встъпването си в длъжност да довършат започнатите с тяхно участие дела, както и да изготвят съдебните актове по обявените за решаване дела.
Мотиви:  С решение на Съдийската колегия на ВСС  по протокол № 31/23.10.2018 г. е открита процедура  за преназначаване на  7 (седем) съдии  по реда на чл. 194, ал. 1 ЗСВ в Софийски градски съд, гражданско отделение от окръжните съдилища: Окръжен съд - Перник, Окръжен съд - Варна, Окръжен съд - Шумен, Окръжен съд - Кюстендил и Окръжен съд - Добрич.  За решението на Съдийската колегия на ВСС са уведомени по надлежния ред всички съдии от тези органи, както и за възможността в 7-дневен срок да подадат заявления за участие в процедурата по чл. 194, ал. 1 от Закона за съдебната власт. Подадени в срок са общо 8 заявления от съдии за преместване в Софийски градски съд, като в хода на процедурата Йордан Василев Димов - съдия в Окръжен съд - Шумен е оттеглил своето заявление за участие. 
Процедурата за преназначаване по чл. 194, ал. 1 ЗСВ е обвързана с необходимостта от вземане на своевременни мерки за кадровото обезпечаване и намаляване високата натовареност на съдиите в Софийски градски съд и по конкретно в гражданско отделение. Същевременно целта на чл. 194, ал. 1 ЗСВ е постигане на баланс в показателите на натовареността, като съкращаването на длъжности от един съд и разкриването на същите в друг орган на съдебната власт, не следва да води до дисбаланс в работата на съда от където се съкращават длъжности.
Натовареността на Софийски градски съд е в пъти по-висока от натовареността на останалите окръжни съдилища. Средната натовареност за окръжното ниво, включвайки Софийски градски съд и Специализирания наказателен съд е значително повлияна от данните им за натовареността, което води до получаване на една средна натовареност, нехарактерна нито за тях, нито за който и да било друг окръжен съд. Именно поради това при изчисляване средните показатели за окръжните съдилища, данните на СГС и СНС не са включени. Като съобрази: данните по видове дела в гражданските отделения в органите на съдебната власт, за които е открита процедурата за преназначаване; натовареността, както по отделения, така и като цяло за съответния орган за периода 2015 - 2017 г. и I-во полугодие на 2018 г.; постъпилите заявления за преназначаване; кадровата обезпеченост на съответните органи на съдебната власт; становищата на административните ръководители, Комисията прецени, че е налице основание за преместване на съдии по реда на чл. 194, ал. 1 ЗСВ от Окръжен съд - Перник, Окръжен  съд -Варна, Окръжен съд - Шумен и Окръжен съд - Добрич в Софийски градски съд, гражданско отделение, като по отношение на Окръжен съд - Кюстендил Комисията не взе решение.
1. За обявената 1 (една) щатна длъжност „съдия“ за преместване от Окръжен съд – Перник в дадения 7-дневен срок са постъпили две заявления: от съдия Радост Красимирова Бошнакова и от съдия Димитър Михайлов Ковачев, с изложени лични и професионални мотиви. Видно от статистическите данни (спрямо броя на делата за I-во полугодие на 2018 г.) Окръжен съд – Перник е с натовареност под средната за страната, а именно: при щатна численост от 16 (шестнадесет) съдии натовареността на един съдия месечно спрямо постъпилите дела е 6,53 при средна 7,48, по броя дела за разглеждане е 8,29 при средна – 9,91 и спрямо свършените дела е 5,97 при средна 7,48.  При съкращаване на 1 (една) щатна длъжност „съдия“, при щатна численост от 15 (петнадесет) съдии натовареността ще се промени на 6,97 брой постъпили дела, 8,84 брой дела за разглеждане  и 6,37 брой свършени дела месечно от един съдия, т. е. след намаляване на състава с един съдия натовареността на органа на съдебната власт остава под средната за страната, което позволява оптимизирането на щатната численост. Същевременно становището на административния ръководител – председател на Окръжен съд – Перник е, че намаляване на щатната численост на съда може да се извърши чрез съкращаване на 1 (една) свободна щатна длъжност „младши съдия“, тъй като двама младши съдии са достатъчни за добрата организация на съда. Планирането на длъжностите за младши съдии се извършва от Комисията по атестирането и конкурсите към Съдийската колегия на ВСС по реда на чл. 4 от Наредба № 1 за конкурсите за магистрати и за избор на административни ръководител в органите на съдебната власт, при съобразяване степента на натовареност в окръжните съдилища по щат, настъпилите структурни промени по щатната численост за петгодишен период и кадровата динамика в съответния съдебен район, както и прогнозата за свободните съдийски щатове и перспективата за заемането на длъжностите „съдия“ в районните съдилища от младшите съдии след изтичането на срока по чл. 240 от ЗСВ. По статистически данни Районен съд - Перник е сред един от най-натоварените районни съдилища и при предстоящото планиране на длъжностите „младши съдия“, които да се обявят на конкурс през 2019 г., следва да се има предвид и тази възможност за обезпечаването на РС – Перник. От друга страна, в чл. 177 ЗСВ изрично е записано, че овакантените длъжности за младши съдии не могат да бъдат трансформирани в длъжности за съдии и прокурори. 
По изложените съображения Комисията счита, че е налице възможност за провеждане на процедура за преместване на 1 (една) щатна длъжност „съдия“ от Окръжен съд - Перник в Софийски градски съд, гражданско отделение. При наличието на две кандидатури и след като съобрази критериите по т. 8 от Правилата за преместване по реда на чл.194 ал.1 ЗСВ, Комисията приема, че следва да предложи на Съдийската колегия на ВСС да преназначи съдия Радост Красимирова Бошнакова в Софийски градски съд,  гражданско отделение. 
2. В срок заявления за преназначаване на основание чл. 194, ал. 1 ЗСВ от Окръжен съд - Варна в Софийски градски съд са постъпили от двама кандидати. Това са съдия Мариана Радева Христова и съдия Елена Николаева Стойчева – Андреева, които излагат професионални и преди всичко лични мотиви за преместване. От статистическите данни (спрямо броя на делата за I-во полугодие на 2018 г.) е видно, че Окръжен съд - Варна при щатна численост от 70 (седемдесет) съдии е с натовареност 7,77 брой постъпили дела, 10,73 брой дела за разглеждане и 7,88 брой свършени дела месечно от един съдия, при средна – съответно - 7,48; 9,91 и 7,48.  При вземане на решението за откриване на процедурата за преместване по чл. 194, ал. 1  ЗСВ на 2 (две) щатни длъжности „съдия“ от Окръжен съд - Варна в Софийски градски съд, данните за натовареността спрямо 2017 г. сочат натовареност от 8,90 брой дела за разглеждане месечно от един съдия при средна - 8,75, което обуславя и  решението  на Комисията. При съкращаването на 2 (две) щатни длъжности „съдия“, при численост от 68 (шестдесет и осем) съдии, натовареността ще стане 8,00 брой постъпили дела, 11,05 брой дела за разглеждане и 8,11 брой свършени дела месечно от един съдия (спрямо броя на делата за I-во полугодие на 2018 г.). Независимо че натовареността след преместването на двамата съдии става над средната за страната, поради изразеното положително становище на административния ръководител – председател на Окръжен съд - Варна, Комисията счита, че е налице възможност за провеждане на процедура за преместване на 2 (две) заети щатни длъжности „съдия“  и преназначаването по реда на чл. 194, ал. 1  ЗСВ на съдия Мариана Радева Христова и съдия Елена Николаева Стойчева – Андреева от Окръжен съд - Варна в Софийски градски съд, гражданско отделение. 
3. За обявените 2 (две) щатни длъжности „съдия“ за преместване от Окръжен съд – Шумен в дадения 7-дневен срок са постъпили заявления от двама съдии с изложени мотиви от личен характер, а именно: от съдия Свилен Станчев Иванов и съдия Йордан Василев Димов, който в хода на процедурата оттегля своето заявление за участие. Същевременно административният ръководител на Окръжен съд - Шумен изразява несъгласие с решението на Съдийската колегия на ВСС за съкращаване на 2 (две) щатни длъжности „съдия“ от органа. Видно от статистическите данни (спрямо броя на делата за I-во полугодие на 2018 г.) Окръжен съд – Шумен е с натовареност под средната за страната, а именно: при щатна численост от 15 (петнадесет) съдии натовареността на един съдия месечно по постъпили дела е 6,07 при средна 7,48, по брой дела за разглеждане е 7,44, при средна – 9,91 и по свършени дела е 6,44 при средна 7,48.  При съкращаване на 1 (една) щатна длъжност „съдия“ (колкото са подадените заявления за преместване) при щатна численост от 14 (четиринадесет) съдии, натовареността ще се промени на 7,98 брой дела за разглеждане месечно от един съдия, т. е. след редуциране на състава натовареността на органа на съдебната власт остава почти непроменена, което позволява оптимизирането на щатната численост и обуславя решението на Комисията за закриването само на 1 (една) щатна длъжност „съдия“ в Окръжен съд – Шумен и разкриването ù в Софийски градски съд, и преназначаването на съдия Свилен Станчев Иванов в Софийски градски съд, гражданско отделение по реда на чл. 194, ал. 1 ЗСВ. 
4. В установения 7-дневен срок е постъпило едно заявление от Елица Йорданова Стоянова  - съдия в Окръжен съд – Добрич, с посочени лични и семейни мотиви за преместване. Видно от статистическите данни, Окръжен съд – Добрич е с натовареност под средната за страната, а именно при щатна численост от 19 (деветнадесет) съдии броят на постъпилите дела е 6,28 при средна 7,48, на делата за разглеждане месечно от един съдия е 7,81 при средна за страната 9,91, а броят свършени дела са 6,33 при средна 7,48 (спрямо броя на делата за I-во полугодие на 2018 г.). При съкращаване на 1 (една) длъжност „съдия“ показателите се променят по следния начин: брой постъпили дела 6,63, брой дела за разглеждане 8,24 и брой свършени дела 6,69, т.е. след намаляването на щатната численост натовареността на органа остава отново под средната за страната, което позволява оптимизиране на магистратския състав чрез прилагане на разпоредбата на чл. 194, ал. 1  ЗСВ, а именно - закриване на 1 (една) щатна длъжност „съдия“ в Окръжен съд - Добрич и разкриването ù в Софийски градски съд, и преназначаване на съдия Елица Йорданова Стоянова в Софийски градски съд – гражданско отделение. 

2.7.	Изпраща, на основание чл. 22, ал. 2, т. 5 от Правилата за работа на Съдийската колегия на ВСС, решението по т. 2 на Комисията по атестирането и конкурсите към Съдийската колегия на ВСС, за становище.
2.8.	Предложението да се внесе на заседание на Съдийската колегия на ВСС, за разглеждане и произнасяне, след предоставяне на становище на Комисията по атестирането и конкурсите към Съдийската колегия на ВСС.

3. ОТНОСНО: Обсъждане на постъпилите заявления за преместване в Специализирания наказателен съд, във връзка с откритата процедура по чл. 194, ал.1 ЗСВ, с решение по т. 30,  протокол  № 31/23.10.2018 г. на СК на ВСС и становищата на административните ръководители.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
3.1. Предлага на Съдийската колегия на ВСС, на основание чл. 194, ал. 1 ЗСВ, да закрие 1 (една) щатна длъжност „съдия“ в Окръжен съд – Враца и да разкрие 1 (една) щатна длъжност „съдия“ в Специализирания наказателен съд, считано от датата на встъпване в длъжност.
3.1.1.	Предлага на Съдийската колегия на ВСС, на основание чл. 194, ал. 1 ЗСВ, да преназначи Христина Михайлова Иванова - съдия в Окръжен съд – Враца, с ранг „съдия във ВКС и ВАС“,  на длъжност „съдия“ в Специализирания наказателен съд, с ранг „съдия във ВКС и ВАС“, считано  от датата на встъпване в длъжност.
3.2.	След проведеното гласуване и при резултат 2 гласа „За“ и 2 гласа „Против“ решение за закриване на 1 (една) щатна длъжност „съдия“ в Окръжен съд - Благоевград и разкриване на 1 (една) щатна длъжност „съдия“ в Специализирания наказателен съд не бе взето.
3.3.	Предлага на Съдийската колегия на ВСС, на основание чл. 194, ал. 1 ЗСВ, да закрие 1 (една) щатна длъжност „съдия“ в Окръжен съд - Монтана, и да разкрие 1 (една) щатна длъжност „съдия“ в Специализирания наказателен съд, считано от датата на встъпване в длъжност. 
3.3.1.	Предлага на Съдийската колегия на ВСС, на основание чл. 194, ал. 1 ЗСВ, да преназначи Цветан Иванов Колев - съдия в Окръжен  съд – Монтана, с ранг „съдия във ВКС и ВАС“,  на длъжност „съдия“ в Специализирания наказателен съд, с ранг „съдия във ВКС и ВАС“,  считано  от датата на встъпване в длъжност.
3.4.	Предлага на Съдийската колегия на ВСС, да възложи на преназначените магистрати до встъпването си в длъжност да довършват започнатите с тяхно участие наказателни дела, на които е даден ход на съдебното следствие.
	
	Мотиви:  С решение на Съдийската колегия на ВСС  по протокол № 31/23.10.2018 г. е открита процедура  за преназначаване на  3 (трима) съдии  по реда на чл. 194, ал. 1 ЗСВ от Окръжен съд – Враца, Окръжен съд – Благоевград и Окръжен съд – Монтана в Специализирания наказателен съд. За решението на Съдийската колегия на ВСС са уведомени по надлежния ред всички магистрати от тези органи, както и за възможността в 7-дневен срок да подадат заявления за участие в процедурата по чл. 194, ал. 1 от Закона за съдебната власт. Подадени в срок са три заявления от съдии за преместване в Специализирания наказателен съд.
Натовареността на Специализирания наказателен съд е в пъти по-висока от натовареността на останалите окръжни съдилища. Средната натовареност за окръжното ниво, включвайки Софийски градски съд и Специализирания наказателен съд е значително повлияна от данните им за натовареността, което води до получаване на една средна натовареност, нехарактерна нито за тях, нито за който и да било друг окръжен съд. Именно поради това при изчисляване средните показатели за окръжните съдилища, данните на СГС и СНС не са включени. Като съобрази: данните за натовареността, както в наказателно отделение, така и като цяло за съответния орган за периода 2015 - 2017 г. и I-во полугодие на 2018 г.; постъпилите заявления за преназначаване; кадровата обезпеченост на съответните органи на съдебната власт; становищата на административните ръководители, Комисията прецени, че е налице основание за преместване на съдии по реда на чл. 194, ал. 1 ЗСВ от Окръжен съд - Враца и Окръжен съд  - Монтана в Специализирания наказателен съд, като по отношение на Окръжен съд - Благоевград Комисията не взе решение.
1. От Окръжен съд – Враца в указания 7-дневен срок е постъпило заявление от съдия Христина Михайлова Иванова с изложени лични мотиви. 
Видно от статистическите данни (спрямо броя на делата за I-во полугодие на 2018 г.) Окръжен съд - Враца е с натовареност под средната за страната, а именно: при щатна численост от 21 (двадесет и един) съдии, натовареността на един съдия месечно спрямо постъпилите дела е 6,18 при средна 7,48, по броя дела за разглеждане е 7,48 при средна – 9,91 и спрямо свършените дела е 5,87 при средна 7,48.  При съкращаване на 1 (една) щатна длъжност „съдия“, при щатна численост от 20 (двадесет) съдии, натовареността ще се промени на 6,49 брой постъпили дела, 7,86 брой дела за разглеждане  и 6,17 брой свършени дела месечно от един съдия. След редуциране числения състав с един съдия, натовареността на органа на съдебната власт остава под средната за страната, което позволява оптимизирането на щатната численост. На проведеното общо събрание на 09.11.2018 г., съдиите от ОС - Враца изразяват отрицателно становище относно откритата процедура за преназначаване по чл. 194, ал. 1ЗСВ. Независимо че  административният ръководител – председател на ОС - Враца също подкрепя становището на съдиите, съобразявайки се с данните за натовареността както на съда, така и отделно на наказателните съдии, Комисията прецени, че към момента  са налице предпоставки за провеждането на процедурата за преместване на един съдия по реда на чл. 194, ал. 1 ЗСВ от Окръжен съд – Враца и преназначаването на съдия Христина Михайлова Иванова в Специализирания наказателен съд.
2. В установения 7-дневен срок е постъпило едно заявление от Цветан Иванов Колев - съдия в Окръжен съд - Монтана, с посочени лични и семейни мотиви за преместване. Принципно, административният ръководител - председател на съда не възразява срещу преместването на съдията, но същевременно  заявява желание при следващ конкурс за повишаване и преместване в окръжните съдилища, наказателно отделение, свободната щатна длъжност  „съдия“ в Окръжен съд - Монтана, наказателно отделение да бъде обявена на конкурс.
Видно от статистическите данни Окръжен съд - Монтана е с натовареност под средната за страната, а именно при щатна численост от 14 (четиринадесет) съдии броят на постъпилите дела е 5,92 при средна 7,48, на делата за разглеждане месечно от един съдия е 7,43 при средна 9,91, а броят свършени дела е 5,70 при средна 7,48. При съкращаване на 1 (една) длъжност „съдия“ показателите се променят по следния начин: брой постъпили дела 6,37, брой дела за разглеждане 8,00 и брой свършени дела 6,14, т.е. след намаляването на щатната численост натовареността на органа остава отново под средната за страната, което позволява оптимизиране на съдийския състав чрез прилагане на разпоредбата на чл. 194, ал. 1 ЗСВ, а именно - закриване на 1 (една) щатна длъжност „съдия“ в Окръжен съд - Монтана и разкриването и в Специализирания наказателен съд, и преназначаване на съдия Цветан Иванов Колев в Специализирания наказателен съд. 
	3.5. Изпраща, на основание чл. 22, ал. 2, т. 5 от Правилата за работа на Съдийската колегия на ВСС, решението по т. 3 на Комисията по атестирането и конкурсите към Съдийската колегия на ВСС, за становище.
	3.6. Предложението да се внесе на заседание на Съдийската колегия на ВСС, за разглеждане и произнасяне, след предоставяне на становище на Комисията по атестирането и конкурсите към Съдийската колегия на ВСС.

	4. ОТНОСНО: Писма изх. № РД-15-1814/04.12.2018 г. и изх. № РД-15-1735/26.11.2018 г. от административния ръководител на Районен съд - Свищов относно увеличаване щатната численост  на съда с 1 (една) щатна бройка съдия.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
4.1. Изразява отрицателно становище по направеното искане от административния ръководител на Районен съд - Свищов относно увеличаване щатната численост  на съда с 1 (една) щатна бройка съдия.
4.2. Да се изпрати препис от решението по т. 4.1. на административния ръководител на РС- Свищов, за сведение.
Мотиви: КСКНСС изразява отрицателно становище по направеното искане от административния ръководител на Районен съд - Свищов относно увеличаване щатната численост  на съда с 1 (една) щатна бройка съдия, предвид данните за натовареността на Районен съд – Свищов. Щатната численост на съда е от 4 (четирима) съдии, в това число и административен ръководител – председател. Натовареността по щат към делата за разглеждане е под средната - 41,29 брой дела за разглеждане  месечно на един съдия, при средна – 51,69. Комисията споделя становището на административния ръководител на Окръжен съд – Велико Търново, приложено към предложението на административния ръководител на РС-Свищов, че към момента щатната численост на РС – Свищов е напълно оптимизирана със съществуващите 4 щатни бройки съдия и обезпечава достигането на една средна натовареност по щат и действителна такава, както спрямо делата за разглеждане, така и спрямо свършените дела.  Отделно от това, предложението от административния ръководител на Районен съд – Свищов за увеличаване щатната численост на съда с 1 една щатна бройка съдия е алтернативно, в случай че продължи  откритата процедура  за преназначаване на 1 (един) съдия по реда на чл. 194, ал. 1 ЗСВ от Районен съд - Свищов в Софийски районен съд. В днешното заседание, след анализ на натовареността на Районен съд – Свищов, Комисията счете, че не са налице предпоставки за провеждането на процедурата за преместване на съдия по реда на чл. 194, ал. 1 от ЗСВ от Районен съд – Свищов в Софийски районен съд и прие решение  по т. 1.11. да  предложи на Съдийската колегия на ВСС да прекрати откритата процедура за преназначаване на един съдия от РС – Свищов в Софийски районен съд.  

5. ОТНОСНО: Обсъждане на въпроса за щатната численост на Апелативния специализиран наказателен съд, във връзка с решение по т. 14.10., протокол № 23/20.09.2018 г. на Пленума на Висшия съдебен съвет.
   		
Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
5.1. Предлага на Съдийската колегия на ВСС да предложи, на основание чл. 30, ал. 5, т. 7 ЗСВ, на Пленума на Висшия съдебен съвет да съкрати, на основание чл. 30, ал. 2, т. 8 ЗСВ, 1 (една) свободна щатна длъжност „съдия“ в Апелативен специализиран наказателен съд, считано от датата на вземане на решението. 
5.2. Предлага на Съдийската колегия на ВСС да предложи, на основание чл. 30, ал. 5, т. 7 ЗСВ, на Пленума на Висшия съдебен съвет да разкрие, на основание чл. 30, ал. 2, т. 8 ЗСВ, 1 (една) щатна длъжност „съдия“ в Софийски градски съд, Гражданско отделение, считано от датата на вземане на решението. 
Мотиви: С решение на Пленума на ВСС по протокол № 23/20.09.2018 г., т. 14.10 е разкрита 1 (една) нова щатна длъжност „съдия“ в Апелативен специализиран наказателен съд, с оглед необходимостта от устройване на заместник-административния ръководител - заместник-председател на Апелативния специализиран наказателен съд - Петя Николаева Колева – Рушанова, поради подадена оставка и заявено желание да бъде преназначена на длъжност „съдия” в същия орган. Решението за разкриване на нова щатна длъжност „съдия“ е било продиктувано и съответно мотивирано единствено от необходимостта за разрешаване на възникналия кадрови въпрос и липсата към онзи момент на свободна длъжност „съдия“, на която да бъде преназначена съдия Петя Николаева Колева – Рушанова. Към момента на вземане на решение за разкриване на длъжността „съдия“ в Апелативен специализиран наказателен съд, бройката е била предвидена за разкриване в Софийски градски съд, с оглед оптимизиране щатната численост в окръжните съдилища, Софийски градски съд и Специализиран наказателен съд.
С решение на Съдийската колегия на ВСС по протокол № 37/27.11.2018 г. за заместник-административен ръководител – заместник-председател на Апелативния специализиран наказателен съд е назначена Веселина Петкова Вълева – съдия от същия съд, при което заеманата дотогава от нея длъжност „съдия“ е освободена.
По изложените съображения Комисията счита, че свободната щатна длъжност „съдия“ в Апелативен специализиран наказателен съд следва да се закрие и да се разкрие в Софийски градски съд.

5.3. Да се изиска от  административния ръководител - председател на Апелативен специализиран наказателен съд, в срок до 31.12.2018 г., писмено становище относно съкращаването на 1 (една) свободна щатна длъжност „съдия“ в Апелативен специализиран наказателен съд.
5.4. Изпраща, на основание чл. 22, ал. 2, т. 6 от Правилата за работа на Съдийската колегия на ВСС, решението по т. 5 на Комисията по атестирането и конкурсите към Съдийската колегия на ВСС, за становище.
5.5. Предложението да се внесе на заседание на Съдийската колегия на ВСС, за разглеждане и произнасяне, след предоставяне на становища на административния ръководител - председател на Апелативен специализиран наказателен съд и Комисията по атестирането и конкурсите към Съдийската колегия на ВСС.

6. ОТНОСНО: Обсъждане на предложение за законодателни изменения във връзка с натовареността на съдилищата. 

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
	6.1. Приема за сведение Предложение за законодателни изменения във връзка с натовареността на съдилищата.
	6.2. Да се внесе в заседание на Съдийската колегия на ВСС предложението за законодателни изменения в частта относно текста на чл. 272 ГПК.
	6.3. Предлага на Съдийската колегия на ВСС да приеме следното  решение: 
											ПРОЕКТ
СЪДИЙСКАТА КОЛЕГИЯ НА ВИСШИЯ СЪДЕБЕН СЪВЕТ
Р Е Ш И:
1.	Приема  за сведение предложението за редакция на текста на чл. 272 ГПК.
2.	Изпраща за разглеждане от сформираната към Министерство на правосъдието междуведомствената работна група за изменения и допълнения на ГПК предложението за редакция на текста на чл. 272 ГПК:   

„Чл. 272. Въззивният съд мотивира своето решение включително и чрез препращане към фактическите констатации и правните изводи на първоинстанционния съд.“

Мотиви: Съгласно действащата редакция на чл. 272 ГПК, когато въззивният съд потвърждва първоинстанционното решение, той мотивира своето решение  като може да препрати и към мотивите на първоинстанционния съд. Както в разясненията по т. 2 от ТР № 1/2013 от 09.12.2013 г. по тълк. д. №1/2013 г. на ВКС ОСГТК, така и в задължителната за другите съдилища съдебна практика, ВКС  приема, че дори и в случаите когато въззивният съд приема мотивите на първоинстанционния състав в обжалваното решение и съответно препраща към тях, то това не освобождава въззивната инстанция от задължението й да изведе свои самостоятелни фактически констатации и/или правни изводи във връзка с направените оплаквания и доводи. Утвърденото тълкуване на нормата на чл. 272 ГПК практически обезсмисля целта й, доколкото въззивният състав и в случаите, когато споделя изцяло съответните правни изводи на първоинстанционния съд, е длъжен да развие същите изводи в текста на въззивното решение. Това се отнася и до фактическите констатации по спора- дори въззивният съд да приеме, че в тази част обжалваното решение не страда от пороци /непълнота, недостоверност и др./, то той също дължи да преповтори чрез обсъждане вече установените от първоинстанционния съд факти. Действително, цялостната уредба на въззивното производство сочи, че дейността на въззивната инстанция е решаваща, тоест, въззивният съд дължи решаването на материално-правния спор чрез своя преценка на фактите и съответното им субсумиране под приложимите правни норми, както и отговор на всички направени с въззивната жалба оплаквания и доводи.  Но тази дейност на съда не обуславя необходимост в текста на въззивното решение да се възпроизвеждат вече възприетите/установени от първоинстанционния състав релевантни факти и правни изводи, които въззивният съд намира за правилни и достатъчно обосновани, поради което е достатъчно да констатира това в мотивите на решението си и да препрати към тях. Решенията на отделните съдебни инстанции са винаги в рамките на един спор и съставляват едно цяло. 
       Изложеното налага да се предложи по-прецизна граматическа редакция на текста на чл.272 ГПК, за да се постигне целеният от законодателя ефект.
       Практическият ефект на изменението на разпоредбата ще доведе до намаляване на обема работа на въззивните граждански и търговски съдии, респективно до общата натовареност, доколкото в рамките на окръжните съдилища ще спомогне за преразпределение на кадровия ресурс като цяло в гражданските отделения, /в които се разглеждат и първоинстанционния граждански/търговски дела/. 
	6.3. Предложението в останалата част, касаещо редакцията на алинея втора на чл.117 ГПК да се внесе за разглеждане в комисията след получаване на резултатите от предприетата законодателна промяна в частта относно разпоредбите на чл.113 и чл.115 ал.2 ГПК от Софийски градски съд и Софийски апелативен съд. 
7. ОТНОСНО: Становище на Комисията по атестирането и конкурсите  към СК на ВСС, във връзка с решение на КСКНСС по т. 3, протокол № 26/14.11.2018 г. относно увеличаване щатната численост на Административен съд – Бургас.

Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
	7.1. След получаване на становище от Комисия „Бюджет и финанси” към Пленума на ВСС предложението на КСКНСС за увеличаване щатната 
численост на Административен съд - Бургас с 1 (една) нова щатна длъжност „съдия“, /решение по т. 3, протокол № 26/14.11.2018 г. на КСКНСС/ да се внесе за разглеждане и произнасяне на заседание на Съдийската колегия на ВСС, ведно със становището  по т. 6.1. и предложенията  по т. 6.2. и т. 6.3., протокол № 38/10.12.2018 г. на Комисията по атестирането и конкурсите към СК на ВСС.
	8. ОТНОСНО: Редакция в статистическите форми за отчет на съдилищата на реквизит в Справка IV – Приложение № 2, Отчет по наказателни дела на районен съд и в Справка II – Приложение № 2, Отчет по наказателни дела I-ва инстанция на окръжните и военните  съдилища, вкл. Специализиран наказателен съд, във връзка с промяна на чл. 308, ал. 2 НПК /изм. – ДВ, бр. 63/2017, в сила от 05.11.2017 г./  
Комисия "Съдебна карта, натовареност и съдебна статистика"
към Съдийската колегия на Висшия съдебен съвет
Р Е Ш И:
8.1. Изменя  текста „30-дневен“ на „60-дневен“ в статистическите форми, както следва:
- в Справка ІІ  на Приложение № 2 – наказателни дела първа инстанция за окръжните съдилища, вкл. Специализиран наказателен съд;
- в Справка ІІ на Приложение № 2 – наказателни дела на военните съдилища;
- в Справка ІV на Приложение № 2 – наказателни дела за районните съдилища.
8.2. Възлага на отдел „Статистически анализ и обработка на данни“ в администрацията на ВСС да отрази промяната в статистическите форми, съгласно т. 8.1.
ПРЕДСЕДАТЕЛ НА
						КОМИСИЯ „СЪДЕБНА КАРТА,
НАТОВАРЕНОСТ И СЪДЕБНА 
СТАТИСТИКА“      
   /п/
     
ДАНИЕЛА МАРЧЕВА